Eleki Krónika – 2007. június

Városi Pedagógusnap
Az Év Pedagógusai
„Elek Város Önkormányzata nevében köszöntöm Önöket a hagyományos pedagógusnapi rendezvényünkön. Köszöntöm azokat, akik áldozatkész, fáradhatatlan munkájukkal nevelik, oktatják az ifjúságot. Köszöntöm az elődöket, akik legendás nevez szereztek maguknak, hivatásuknak. Hiszen és vallom, hogy a jó pedagógus munkája egész életünkben végigkísér. Felnőttként is ott van minden cselekedetünkben, magatartásunkban és korosodó fejjel is szó szerint emlékezünk jellegzetes intelmeikre, szavaikra, alakjukra. Önök személyes példával, neveléssel tanítják gyermekeinket. Önök, akiknek hangja, ha kell, mint lágy szellő, ha kell, mint érces mennydörgés hallatszik az iskola falain túl is a világ végéig. Önök, kedves ünnepeltek, akik ablakot nyitnak és beengedik a fényt. Akik a XXI. Század első éveiben soha nem látott kihívásokra válaszolnak, fogodzót jelentenek. Saját gondjaikkal, bajaikkal nem törődve végzik hivatásukat. A pedagógus soha nem hiányozhat, sohasem lehet beteg, fáradt! Ő mindig erős, segít! Kedves ünnepeltek, irigylem Önöket, akik a tudás  templomaiban, a megszentelt falak között formálják a jövő nemzedékét, ahol nemcsak az áhítat, hanem az élet örömei is laknak. Ha majd volt diákként Kharon ladikján megyünk a túlpartra – nem félünk, mert hála Önöknek, ismerjük a világot, múltunkat és jövőnket. Mennyi mindent nem mondtam el, pedig elmondhattam volna. Szólhattam volna a fékekről, politikáról, kötelességről, érdekről – önérdekről – a láthatatlan cenzúráról, felelősségről, félelemről,fegyelemről…
Azt hiszem, hogy akikről szóltam, azok Önök, pedagógusok…”Ezekkel a szavakkal köszöntötte a pedagógusokat Völgyesi István a Pénzügyi és Szociális Bizottság elnöke és felkérte Dr. Heim Lajosné alpolgármester asszonyt ünnepi beszédének elmondására, aki Elek Város Önkormányzata Képviselő-testülete, a szülők, a tanulóifjúság és a város minden polgára nevében üdvözölte az egybegyűlteket, a pedagógusokat. Méltatta mindennapi nehéz munkájukat  A beszédet rövid műsor követte, melyet a Dr. Mester György Általános Iskola tanulói mutattak be. 
Ezután került sor az „Év Pedagógusai kitüntető cím átadására.” Az idén két pedagógus - Sebők Ferencné Purecs Anna és Szabó Bálint - vehette át Pluhár László Polgármestertől. Az életutat  méltató gondolatokat Völgyei István olvasta fel: 
Sebők Ferencné, Purecs Anna
Született 1954.november 18-án, Eleken. Általános iskolai tanulmányait Eleken végezte. Ezt követően az eleki gimnáziumban folytatta tanulmányait, jeles eredménnyel. Érettségi után a debreceni tanítóképző főiskola tanítói szakára nyert felvételt. Itt végzett 1976-ban. Az iskola végzése után Eleken telepedett le, és a helyi általános iskolában kezdett el dolgozni, a mai napig az intézményünk tanítója. Két felnőtt gyermeke van. Pályáját 1976. február 1-én kezdte, és osztálytanítói feladatokat lát el azóta. Három évtizedes munkája során sok tapasztalatot szerzett. A Nyelvi Irodalmi Kommunikációs nevelés – majd az iskolaotthonos forma megvalósítása elsőként az Ő nevéhez fűződik. A tanítványok, a szülők szeretik, elismerik tevékenységét. Munkája precíz, mintaadó. Évek óta a balatoni tábort szervezi két kolleganőjével, ezzel is hozzájárulva a gyermekek nyári szabadidejének hasznos eltöltéséhez. Munkája mellett a továbbképzési lehetőségekkel is élt. Néhány ezek közül:- Segítség a tanulói és kommunikációs akadályok leküzdésében - Nyelvi, irodalmi kommunikációs nevelés : 1 – 4 osztályban - Pedagógiai program és tantervírás - Alapfokú számítógép kezelői tanfolyam-intézményvezetői és minőségbiztosítási gyakorlatok- ECDL – start vizsga És jelen pillanatban a budapesti Műszaki Egyetem Társadalomtudományi kar vezetőképző szakán első évet fejezte be jeles eredménnyel. Munkája, magatartása példamutató, az a pedagógus, aki a jelenlétével is nevel.
Szabó Bálint
Született 1947. szeptember 22-én Gyulaváriban. Általános iskolai tanulmányait Gyulaváriban végezte. Ez után a szabadkígyósi középiskolában folytatta tanulmányait. Érettségi után a gödöllői tanárképző főiskolán szerzett diplomát. Majd Eleken telepedett le és alapított családot. 1970. óta az eleki középiskola testnevelés gyakorlat tanára. 1970-1976-ig az eleki futballcsapat aktív tagja. Majd 1989-ig a labdarúgó csapat edzője is.
2007. szeptemberétől nyugdíjba vonul. 
Az ünnepség záró momentumaként Pluhár László polgármester, Godó Antalné megbízott igazgató nyugdíjba vonulása alkalmából, megköszönte a pedagógia területén  végzett áldozatos munkáját.
arlan

Itt van végre a  V A K Á C I Ó
A Dr. Mester György Általános Iskolában elérkezett a 8.osztályosok ballagása, búcsúzása, június 15-én. Ezen a napon búcsút vettek a diákok az öreg iskolától, az ismert tantermektől,a padoktól, amelyekben sokszor szorongva ültek egy-egy dolgozatírás alatt. Búcsúztak tanáraiktól, diáktársaiktól és egymástól. Kitárta kapuit előttük a nagybetűs ÉLET. Az ünnepség a központi épület udvarán volt a júniusi rekkenő melegben. Elsőként a Himnusz hangjai csendültek fel.PluhárDóra 7. osztályos tanuló volt a konferáló, aki köszöntött mindenkit, de külön üdvözölte Pluhár Lászlót, Elek város első emberét, Bereczki Sándornét, a Riha Ilona Alapítvány elnök asszonyát és a Német Kisebbségi Önkormányzat, valamint a Cigány Kisebbségi Önkormányzat képviselőit./Az utóbbiak az ünnepség előtt l-l szál virággal köszöntötték a ballagókat és osztályfőnökeiket./ Két búcsúzóvers elhangzása után, Pluhár Dóra felkérte az újonnan kinevezett Pelle László igazgató urat, ünnepi beszédének elmondására. Igazgató úr meleg kézszorítás és gratuláció mellett átadta az ÉV TANULÓJA díjat: Van Vianen István 8.b.osztályos tanulónak, az elismerő oklevéllel és a vele járó pénzjutalommal. Ezután Bereczki Sándorné elnök asszony felolvasta a kuratórium döntését. Tőle minden érintett megtudta, hogy az elért szorgalmas eredményéért mennyi pénzjutalmat kapott. Utána a „Légy jó mindhalálig” c. musical dallamára táncoltak egy részletet a diákok. Az egyik táncos-lány felvezetett a színpadra három kis elsőst, akik verseket adtak elő, és őket követte Godó Antalné igazgatóhelyettes évet értékelő beszéde. Méltatta az elmúlt iskolai év eredményeit. Idézet a beszédéből: „A lehullott virág hátrahagyja illatát” – mondják a japánok. Mi is emlékezni fogunk az idei tanévre. Ti úgy, mint gyermekkorotok egyik esztendejére, mi úgy mint egy értelmes szép munkával eltöltött tanévre. Most pedig elköszönünk egymástól. A nyolcadikosok számára ez a búcsú örökre szól.. Ők így együtt többé nem lesznek majd az iskola udvarán, de szeretettel látjuk őket, ha egyszer-egyszer meglátogatják volt iskolájukat.” Igazgatóhelyettes asszony külön kiemelte azoknak a tanulóknak a neveit, akik kitűnő eredménnyel végeztek. Ők az alábbiak
1.a.osztály: Erdős István, Für Fanni, Gulyás Dóra, Márki Petra, Márkly Nóra, Nagy Fanni, Poptyilikán Csenge.
l.b.osztály: Hévizi János, Mazán Nikolett, Oszlács Benjamin, Pelle László, Takács Bence.
l.c.osztály: Pintér Beáta
2.a.osztály: Korcsok Kata, Kovács Fatime, Veres Fruzsina.
2.b.osztály: Árgyelán Endre, Lőrincz Balázs, Török Máté.
3.a.osztály: Jenei Edit, Kása Rebeka, Malkócs István, Nagy Marcell
3.b.osztály: Horváth Csenge, Piroska Martin, Simonka Mózes, Szegedi Mariann, Szegedi Szonja.
4.a.osztály: Jenei Kitti, Pap Bettina.
4.b.osztály: Bender Fanni, Gulyás Hanna, Korcsok Máté, Szabó Roxána, Szaniszlai Patrícia.
4.c.osztály: Antal András, Dávid Áron, Hurguly Richárd, Ottlakán Pálma, Ruck Ella, Szántó Melinda 5.a.osztály: Kristóffy Nikolett, Tulkán Márk.
5.b.osztály: Bíró Anita, Pap Brigitta, Szilágyi István.
5.c.osztály: Ferenczi Anna, Festő Dávid, Halasi Ramóna, Liszkai Zita, Petruzsán Martina, Szűcs Vivien.
6.a.osztály: Ramasz Fanni
6.b.osztály: Antal Erzsébet, Bajkán Kata, Boris Norbert, Dávid Csenge, Halasi Fanni, Kovács Adrienn, Simonka Kitti.
7.a.osztály: Bencze Orsolya, Gémes Péter, Hoffmann Zsolt, Kóra Tibor, Tokár Zoltán.
7.c.osztály: Bellon Bence, Brindás Barnabás, Keller Zsolt, Liszkai József, Nagy Bettina, Pluhár Dóra.
8.b.osztály: Van Vianen István
8.c.osztály: Radnóti Enikő, Váradi Anett.
Eltérő tantervű 6.osztály: Sütő Amanda
A sporteredményeket a DSE értékelte és pénzjutalomban részesítette az alábbi tanulókat: Forgács Kitti 8.b., Fodor Milán 8.b., Boris Norbert 6.b., Tamás Kornél 5.c., Halasi Ramóna 5.c., Kiss Patrik 5.a., és Liszkai.
Godó Antalné néhány fontos információt említett még:
- Június 17-én /vasárnap/ érkezik a németországi Gerolzhofenből egy 29 fős csoport, egy teljes hetet töltenek majd Eleken, vendéglátó családoknál. Színes, változatos program várja őket.
- Ezen a nyáron is lesz úszótábor: június l8-29. Részvételi díj: 18.000Ft.
- A balatoni tábor időpontja: július 28-augusztus 3. Részvételi díj: 28.000 Ft, ide lehet még jelentkezni a szervezőknél, Miszlai Jánosné, Sebők Ferencné, Brandt Antalné kolleganőknél.
- A Reibel Mihály Művelődési Központ is szervez nyári tábort: július 16-27., naponta 9-16 óráig. Részvételi díj 200 Ft naponta. A gyermekek jelentkezését Árgyelán Erzsébet várja a Művelődési Központban.
- Június 19-én /kedden/ 15 órakor Pluhár László polgármester úr fogadja a kitűnő tanulmányi eredményt elért tanulókat, azokat is, akik iskolán kívüli versenyeken eredményesen szerepeltek, és fogadja a versenyekre felkészítő pedagógusokat is. Végezetül megköszönte a kedves Szülőknek az együttműködő segítséget és kollegáinak az önzetlen, odafigyelő munkáját. Ezzel a 2006/2007. tanévet bezárta, egyben elköszönt mindenkitől, mivel a következő tanévben már nem tanít, mert a megérdemelt nyugdíjas éveinek napjait kezdi el. Az Eleki Krónika munkatársai is kívánnak Rózsikának nagyon jó pihenést és hasznos elfoglaltságot az iskolán kívül folytatódó életéhez.
Nádor Mária

Német cserediákok Eleken
Június 17-én egy busznyi diák érkezett Elekre a németországi  Gerolzhofenből, hogy egy kellemes hetet töltsenek el városunkban és megismerjék a környék nevezetességeit. A gyerekek itt tartózkodását, elszállásolást és a programokat a Dr. Mester György Álatlános Iskola szervezte. A szállást és ellátást eleki családoknál szervezték meg. Az egy hetes vakáció alatt a diákok ellátogattak a Leimen házba, Békéscsabára, egész napos kiránduláson vettek részt a romániai Aradon. Ezen kívül kilátogattak a Steigerwald tanyára, valamint egy kellemes napot töltöttek el a gyulai Várfürdőben. Pelle László, az általános iskola frissen kinevezett igazgatója elmondta, nagyon örül a diákok látogatásának, hiszen ez által is megerősíthették a két város közti testvérkapcsolat. Reméli továbbá, hogy a jövő évben ugyanennyi eleki diáknak lesz lehetősége arra, hogy legalább egy hetes kirándulást tegyen Németországban.
Árgyelán Erzsébet

Ballagás és évzáró az óvodákban
Singer Éva óvodavezető már nyári szabadságát töltötte, de azért fogadott engem. Megemlítette azt. hogy ők az óvodákban történt eseményeket videón rögzítik, ezeket a felvételeket átadják az ElekTV munkatársainak, akik azután a műsorukban tájékoztatják az elekieket az éppen aktuális óvodai eseményekről. Most az újság számára nyilatkozott, hogyan zajlott le a ballagás és az évzáró a 3 óvodában?
S.É.: Mindhárom óvodában megszerveztük ezt a napot. Elsőként a III.sz.Óvodában díszítették fel a csoportszobákat, május 26-ra. Kedves műsorral készültek a gyerekek, de előtte Takács Tiborné vezető óvónő elmondta ünnepi köszöntőjét.
Az I.sz.Óvoda június 1-jén tartotta meg az óvodától búcsút vevő gyerekek ünnepét. A gyerekek korcsoportonkénti műsorral készültek. A nemzetiségi nyelvet tanuló gyerekek műsora is szerepelt a programban.
Június 2-án a II.sz. Óvoda várta a búcsúzókat. Itt még él az a hagyomány, hogy a szülők szendvicseket, süteményeket, üdítőt hoznak és ezeket árulják. A bevételt az óvoda eszközeinek beszerzésére ajánlották fel a szülők. Mindhárom óvodában szimbolikus formában ballagási tarisznyát is kaptak a gyerekek, mely tartalmazott: radírt, ceruzát, vonalzót, noteszt, hegyezőt, vagyis az iskolában használható eszközöket. Az óvodavezető külön kiemelte a szülők egész évi áldozatos, odafigyelő segítő munkáját, amely sokszor anyagiakban is érvényesült. Az idén 49 ballagót bocsátottak el, akik az első osztály létszámát alkotják majd a szeptemberi iskolakezdéskor. Arra a kérdésünkre, hogy a nyári időszakban hogyan működnek majd az óvodák, az óvodavezető válasza az alábbi volt: Ügyelünk arra, hogy a szülők, akik dolgoznak, be tudják hozni a gyerekeket nyáron is. Minden esetben l óvoda nyitva tart és a másik kettőben pedig karbantartási munkálatok folynak. Az óvodai nevelési év szeptember l-jén kezdődik. Végezetül Singer Éva óvodavezető sajnálatát fejezte ki a 8 fő óvodai dolgozó leépítése miatt /központi rendelkezés/, de ígérte, hogy ez a tény az óvodai nevelő munkát nem fogja zavarni.
Nádor Mária

Jeles napok júniusban
Június régi magyar neve: RÁK hava, illetve Szent Iván Hava.
Úrnapja: A pünkösd kettős ünnepe utáni tizedik napra a katolikus naptárban ÚRNAPJA esik. Ezen a napon „Krisztus titokzatos testét”, az oltári szentséget ünnepli az egyház.
Június 8. --  Medárd napja: Ha ezen a napon esik az eső, negyven napig nem hagyja abba, ellenkező esetben pedig ugyanennyi ideig szárazság lesz. Legenda fűződik Szent Medárd püspök nevéhez: egy „ünneprontó” társaság nem akarta abbahagyni a táncolást és a püspök ezért negyvennapos esőt imádkozott a nyakukba.
Június 10. --  Margit napja: A vértanú Szent Margit ünnepe. A retek, - a káposzta, - a lenvetés ideje és a tyúkültetés napja. Általában esős napnak tartják.
Június 13. --  Páduai Szent Antal napja: Ferences lévén kultuszát a ferencesek terjesztették. Magyarország templomaiban elmaradhatatlan a szobra, előtte a pénzgyűjtő persellyel. E naphoz kapcsolódott a „Szent Antal tüze”, vagyis az orbánc gyógyítása ráolvasással.
Férjjósló nap is: az egész nap kenyéren és vízen böjtölő lány éjfélkor átlépte az ágyát, gyertyát gyújtott, tükröt tett maga elé és így mondta:
„Szent Antal kérlek,
  Mutasd meg nékem,
  A jövendőbelimet.”
Június 21.  A csillagászati nyár kezdete, ezen a napon a leghosszabb a Nap égen megtett útja.
Június 24. --  Szent Iván napja: Keresztelő Szent Jánosnak és az ősi fényszimbolikának közös ünnepe. A szentivánéji tűzgyújtás és a hozzá kapcsolódó énekek elsősorban az év leghosszabb napját ünnepelték. Örömtűz volt mágikus céllal, de gyógyító hatást is tulajdonítottak neki. A máglyát a szokásos tűzre valón kívül illatos virágokból és gyógynövényekből rakták. A tűz körül elfogyasztott cseresznye, a gyermekáldást segítette elő. Az ünnep fénypontja a tűzugrás volt. Azt célozta, hogy a Nap mindig olyan magasra „ugorjék”, mint e napon. A tűzugrásnak tisztító és termékenységfokozó hatást tulajdonítottak.
Június 27. --  László napja: I.László király a magyar lovagkor mintaképe. 49 éves korában halt meg. Halálát követően kultusza virágba szökkent. Sírja csodatévő zarándokhely lett, mondák és legendák fonták be életében is legendává nőtt alakját. Szentté avatását csak III.Béla kezdeményezte 100 év múlva.
Június 29. --  Péter-Pál napja: Szent Péter és Szent Pál apostolok voltak, akik feltehetően ezen a napon szenvedtek vértanúhalált. Elsősorban Szent Péter apostol ünnepe, aki a népek térítő apostola volt.
Péter és Pál napja az aratás kezdete.
Nádor Mária

Facsádon jártak
Május utolsó hétvégéjén a romániai Facsádon járt a 11/A osztály /vadászok és lótenyésztők/. A diákok és kisérőik május 25-én indultak Elekről, az útvonal a következő volt: Arad-Soborsin-Facsád. A vendégeket először az ottani kultúrház vezetője fogadta, majd utána a körzeti vadásztársaság vezetője tartott egy tájékoztatót, amit egy ebéd követett, majd ezek után pedig a középiskola igazgatója mutatta be a líceumot. A nap zárásaként pedig elfoglalták a Facsádtól kb. 12 km-re lévő szállásukat, melyek kétágyas szobákból álltak. Másnap ellátogattak egy Facsádtól kb. 30 km-re lévő mesterséges tóhoz, ahol található egy kis erőmű is,de ami kirándulóhely is. Ebéd után eljutottak egy ortodx kolostorba is, este viszont szalonnát sütöttek. Vasárnap,a hazautazás /Facsád-Lippa-Arad/ előtt az elekieket fogadta a facsádi polgármester is, aki fogadást adott a tiszteletükre,13 óra körül azonban már haza is értek. A kirándulás szervezője Balogh Mária tanárnő volt,a másik kisérőtanár pedig Kiss István. /A kiránduláson résztvevők arról tudtak beszámolni, hogy nagyon barátságosan fogadták őket, jó volt a szállás, és bőséges az ellétás is./ 
Rapajkó Tibor

Felhívás
A saját családjukban nem nevelkedhető gyermekek elhelyezéséhez keresünk olyan családokat, egyedül álló felnőtteket, kik nevelőszülőként meleg otthonukban fogadnának gyermekeket, jogszabályban meghatározott tiszteletdíj és nevelési díj mellett. Elsősorban Békés Megye keleti és déli részén élők jelentkezését várjuk!
A nevelőszülővé válás feltételeiről intézményünk munkatársai készséggel nyújtanak munkanapokon az alábbi elérhetőségeken: hétfő-csütörtök: 8-16 óráig; péntek: 8-13 óráig.
Tel: 66/560-270, 66/560-281, 20/261 26 00, 20/261 26 06.
Cím: 5700 Gyula, Ady u. 8.
E-mail: tegyeszgyula@mail.globonet.hu
Fax: 66/362-975
Békés Megyei Területi Gyermekvédelmi Szakszolgálat

Testületi ülésekről
Elek Város Önkormányzata 2007. június 4. napján tartotta soron következő ülését. Pluhár László polgármester köszöntője után javaslatot tett a jegyzőkönyv-hitelesítőkre Dr. Heim Lajosné és Nánási Mihály személyében. A testület egyhangúan elfogadta. Ezután a lejárt határidejű határozatok végrehajtását tárgyalta a testület, melyet egyhangúan elfogadtak. A testület egyhangúan elfogadta az előterjesztés szerinti napirendi pontokat.
1.Tájékoztató a belső ellenőrzésről
2.A szociális rendelet módosítása
3.A Dr. Mester György Általános Iskola intézményvezetői megbízatása
4.Egyebek, bejelentések
Zárt ülés, az „Év pedagógusa” díj odaítélése.
Sípos Sándor napirend előtti felszólalást kért, melyben a megvalósulandó játszótérhez kérte a testület és az elekiek támogatását. A polgármester úr említést tett, hogy lesz még szó a játszótérről. Az első napirendhez igen sok hozzászólás hangzott el. Túróczy András képviselő el tudná fogadni a jelentést, de sok kétely merült fel benne. Kifogásolta, hogy márciusban készült el a jelentés, mégis csak most került a képviselő-testület asztalára. Zsidó Ferenc képviselő szerint a megállapítások súlyosságát kellene tisztázni, ezt kívülről nem lehet látni – felhozta az ált. iskolában feltárt hiányosságokat, azokra reagálva elmondta, hogy komolyabbnak látszik a dolog, mint valójában. Klemm István, az Ügyrendi Bizottság elnöke szerint nem kívánnak felelősöket keresni. Kun Istvánné ismertette az eljárási szakaszokat. Elmondta, hogy a vizsgálatok célja a súlyos szabálytalanságok megelőzése. Godó Antalné szerint sincs szükség felelősöket keresni, minden vezető tudja, hogy az intézményeknél történt szabálysértéseknél az intézményvezető a felelős. A jelentés elkészítése után intézkedési tervet készítettek, majd elmondta, mi szerepel benne. Gál Attila szerint a hibák kijavíthatók. Egy hibát azonban igen súlyosnak talált- a Humán Szolgáltató Központnál a fogyatékos személyek nappali ellátásával kapcsolatos megállapítást. Véleménye szerint az ASZ-os vizsgálat után vissza kell fizetni a normatívát. Völgyesi István az ellenőrzéssel kapcsolatban elmondta, ha lett volna súlyos szabálytalanság, akkor azt jelenteni kellett volna. Az önálló és részben önálló intézményekkel kapcsolatban kifejtette, hogy miért nem tartja jónak az ilyen formában működésüket. Nánási Mihály ismételten a belső ellenőrzést tartja fontosnak. Pluhár László felolvasta az Ügyrendi Bizottság 29. határozati javaslatát, amely 3 pontra bontva javasolja a testületnek a belső ellenőrzéssel kapcsolatos jelentést. Ki fogják postázni az elkészült intézkedési terveket, hogy a testület megismerhesse azokat. Elek Város Önkormányzata Képviselő-Testülete elfogadta a belső ellenőrzésről szóló jelentést. Egyben megbízta a polgármestert, hogy a jelentésben szereplő konkrét hiányosságok megszüntetésére készítsen intézkedési tervet és terjessze a bizottság elé, majd a képviselő-testület tárgyalja meg. 2. napirendként a szociális rendelet, illetve annak módosítását tárgyalta a testület, melyet tartózkodás nélkül elfogadott. A 3. napirend a Dr. Mester György Általános Iskola intézményvezetőjének megbízása volt. Pluhár László polgármester úr ismertette a pályázattal kapcsolatos előzményeket. Eredetileg 4 pályázó volt, és mind a négy megfelelt a követelményeknek. Hárman a döntés előtt visszaléptek. Megkérdezte Pelle Lászlót, hogy kíván-e zárt ülést. Pelle László nem kívánt élni a lehetőséggel, bejelentette érintettségét.
Zsidó Ferenc jól felépített pályázatnak tartotta Pelle László pályarajzát. Hozzátette, olyan igazgatóra van szükség, akit tisztel és elfogad a város lakossága. Ez megvalósult, hiszen többedjére választotta a város lakossága képviselőnek. Eddigi pedagógusi munkája, illetve személyi értékei alkalmassá teszik a feladat ellátására. Dr. Heim Lajosné köszönetet mondott a 4 pályázónak, hogy elkészítették a pályázatukat és mindazoknak, akik elbírálták azokat. Csatlakozott a Zsidó Ferenc által elmondottakhoz. Legfontosabb feladatnak tekinti, hogy a gyerekek itt maradjanak, ne menjenek el Elekről, és innen menjenek középiskolába. Szavazás következett. A testület jelenlévő 13 tagja közül 11 igen szavazattal megválasztották igazgatónak Pelle Lászlót. Túróczy András képviselő nem szavazott. A megbízás 2007. június 5-től 2012 július 31-ig szól. A polgármester gratulált a megválasztott igazgatónak. A testület jóváhagyta a javadalmazását is. Pelle László hozzászólásában elmondta, hogy az egy évi hercehurca után már mer örülni (a német kisebbség megvétózta a kinevezését) mindent meg fog tenni azért, hogy sikeres legyen az igazgatás, és a kollégákkal való együttműködés. Dr. Heim Lajosné szintén gratulált, megköszönte Godó Antalné és Brandt Antalné munkáját. 4. napirend: bejelentések. Játszótér építési pályázat benyújtása, határideje 2007. június 18. A vitában szinte minden képviselő megszólalt. Nánási Mihály, Drágos József, Klemm István, Túróczy András. A testület jelenlévő 13 tagja közük mindannyian a pályázat benyújtását javasolták. Pluhár László kérte a testület hozzájárulását a Hősök utcai ligetre vonatkozóan, hogy készíttessenek el egy engedélyes tervet. A kistérségi társulás intézményi térítési ügyében döntött a testület, majd az alapító okirat módosítására került volna sor. Singer Éva ismertette a családi napközi fogalmat. Valójában 0-14 éves korú gyermekek láthatók el ennek keretén belül, akik bölcsődei, óvodai, illetve iskolai ellátásban nem részesülnek. Ez egy lehetőség lenne azok számára, akik vissza kívánnak menni dolgozni. A hozzászólók időt kértek, hogy átlátható legyen a családi napközi fogalma, így nem került elfogadásra a javaslat. Ezután zárt ülés következett, ahol megválasztották az „Év pedagógusát”. A megtisztelő címet azóta megkapták az érintettek: Sebők Ferencné, Szabó Bálint és Godó Antalné. Elismerést kapott nyugdíjba vonulása alkalmából Ottlakán Györgyné iskolatitkár.
Lantos Mihályné

Pedagógusnap a középiskolában
Az idén június 14-én tartották a pedagógusnapot a helyi középiskolában. Zámbó András, az intézmény igazgatója  elmondta, ez évben  is van ok az ünneplésre. A pedagógusnapon nem csak a pedagógusokat, hanem a az itt dolgozó gazdasági és fizikai dolgozókat is köszönteni kell. Ez év júniusától az eleki, gyulai és szabadkígyósi középiskolákat összefogó intézmény "rövid" neve: Harruckern János Középiskola.
2007-ben a következők részesültek jutalomban: Matusik Mátyás, Klemm Zsidják Katalin, Erdősné Hotya Katalin, Szabó Illésné, Fürj Lajos, majd pedig a nyugdíjba vonulókat köszöntötték.
Rapajkó Tibor

Rendőrségi hírek
Az eltelt időszakban végzett munkák során tett intézkedéseink statisztikai mutatói enyhe emelkedést mutatnak az egyes intézkedésekben. A helyszínen kiszabott bírságok száma a kisebbfokú szabálysértések elkövetése miatt valamivel több, mint az elmúlt időszakban volt. A kiemelt szabálysértések száma viszont 25-ről 42-re emelkedett, melynek kb. 65%-át közlekedési szabálysértések, 35%-át közrendvédelmi szabálysértések teszik ki. Jónak mondható, hogy az elmúlt hónapban nem volt közlekedési baleset a területünkön. A bűnügyi helyzetet értékelve megállapítható, hogy továbbra is a kisebb értékre elkövetett vagyon elleni bűncselekmények elkövetése a jellemző, melyekben sokszor tapasztalható, hogy maga a sértett nem fordít kellő figyelmet az értékei megóvására. Bűncselekmény elkövetésének a gyanúja miatt az elmúlt hónapban 12 fő lett előállítva. Érdekességként említeném, hogy a területünkön egy esetben kezdeményeztünk büntető eljárást csoportosan elkövetett garázdaság és súlyos testi sértés miatt, mivel két család a köztük kirobbant vitát különböző kerti szerszámokkal akarta megoldani. Továbbra is számítunk a lakosság segítségére, észrevételeik megtételére a megelőzés érdekében.
Tóth András r. ftzls.
Lejegyezte: Lantos Mihályné

Elkészült!
A képviselő-testület korábbi döntésének megfelelően elkészült és 2007. június 15-én átadásra kerültek az alábbi helyeken a közvilágítás bővítési munkálatai: Kétegyházi úti buszfordulónál 1 db. Oszlop állítása és két db. Lámpatest felszerelése; Vécsey soron – Gyulai út és Kossuth utca közötti útszakaszon – két db. Lámpatest felszerelése; Erkel Ferenc utcán két db lámpatest felszerelése; Dugovics úton 1 db lámpatest felszerelése.
A munkálatokra összesen 513.000.- forint + ÁFA összeg lett költve, tudtuk meg Málik József  főmunkatárstól.
Lantos Mihályné

Akikre büszkék lehetünk
Június 19-én a polgármesteri hivatal díszterméből szokatlan , gyerekzsivajhoz hasonló zajok szűrődtek ki.  De nem véletlenül, hiszen ekkor tartották az általános iskola kitűnő tanulói valamint a tanulmányi versenyen ill. sportversenyen jó helyezést elért diákok év végi megvendégelését. Pluhár László polgármester elmondta, immár másodjára rendezték meg városunkban ezt a kis ünnepséget a diákok számára. Hozzátette továbbá, hogy több településen már hagyománnyá vált a  kitűnő tanulók egész éves munkájának  ilyen módú elismerése és reméli, hogy Eleken is sikerül tradíciót teremteni ebből.
Az ünnepségen közel száz diák és pedagógus vett részt. Az ünnepelteket megterített asztal ajándékcsomagok és fagylalt várta.
Az Eleki Krónika nevében gratulálok a kitűnő teljesítményekhez és kellemes, élményekben és pihenésben gazdag nyári szünidőt kívánok minden kisdiáknak.
Árgyelán Erzsébet

Gyermek-juniális 2007.
2007. június 3-án a Reibel Mihály Művelődési Központ és a Humán Szolgáltató Központ szervezésében került sor a városi gyermekjuniálisra. A rendezvénynek, mint eddig minden évben a  művelődési központ adott otthont. Az idelátogató gyerekeket színes programok fogadták. A rendezvény egyik érdekessége a gyulai tűzoltók bemutatója volt, akiknek ez úton is köszönjük a megjelenést. Nagyon színvonalas műsort adott a helyi gyermek aerobic csoport, valamint a kétegyházi Taekwon-do klub.  Mint eddig minden évben az idén is nagy népszerűségnek örvendett a Mr és Miss Elek Junior szépségverseny. Ezen kívül egész délelőtt játszóház, sorverseny, aszfaltrajz verseny, sétakocsikázás, junior IQ-teszt,  bátorságpróba és még sok érdekesség várta a gyermekeket. 
Árgyelán Erzsébet

FELHÍVÁS
A rendkívüli forróságra való tekintettel, saját egészségük védelmében az alábbiakra hívjuk fel a lakosság figyelmét: Számoljanak azzal, hogy a párolgással és az izzadsággal leadott folyadékveszteség jelentősen megnő. A jelentős folyadék veszteség mellett fokozott sóveszteség is jelentkezik. Fogyasszanak lényegesen több, lehetőleg cukor, koffein és alkohol mentes folyadékot. A kánikulai napokon, ha tehetik korlátozzák a szabadlevegőn való tartózkodást a kora reggeli és az esti órákra. Hosszabb napon való tartózkodás esetén viseljen könnyű, laza természetes anyagokból készült világos bő szabású ruházatot! Védjék fejüket és bőrüket a sugárzó napsütéstől, viseljenek széles karimájú kalapot, napszemüveget és használjanak fényvédő krémeket! A hosszú hajúak fonják be hajukat, lehetőleg hagyják szellőzni tarkójukat, hátukat! Gyermeket, idős embert, állatot ne hagyjunk szellőzés nélküli, parkoló autóban, még árnyékos helyen sem. Csecsemőket, kisgyermekeket árnyékban levegőztessünk! Gyógyszert szedők vigyázzanak a gyógyszerek mellékhatásai fokozottabban jelentkezhetnek! A nagy meleg a járművezetők szervezetét fokozottan terheli, a reflexek tompulnak, türelmetlenek és indulatosak. A járművek fokozottabb igénybevételnek vannak kitéve, gyakrabban ellenőrizzék járművük műszaki állapotát, a gumiabroncsok nyomását! A hőguta jelei:vörös, forró és száraz bőr, szapora pulzus, lüktető fejfájás, szédülés, émelygés, zavartság, vagy tudatvesztés. Ha valakinél a fentieket tapasztalják hívjanak mentőt és gondoskodjanak a beteg lehűtéséről hideg vizes lemosással, ülőfürdővel stb.! 
Országos Katasztrófavédelmi Főigazgatóság
Elek Város Polgármesteri Hivatala

Pünkösdi lovasverseny
2007. május 27-én Pünkösd vasárnapján rendezte a Szabadidős Lovas Klub a VIII. Pünkösdi meghívásos fogatversenyét. A versenyre 4 kategóriában rekordnevezés érkezett, 41 fogat állt a starthoz a napsütéses vasárnapon. 4 fuvaros fogat, 8 egyes fogat, 25 kettes fogat, 4 négyes fogat. A versenyzők Hajdú-Bihar, Csongrád megyéből, és Békés megye több településéről is érkeztek. A nap kezdetén a fuvarosok, majd később a stílfogatok mérték össze tudásukat az akadálypályán. Délután látványos kombinált hajtást láthatott a szépszámú, mintegy 1200 néző. A versenyszámok szüneteiben a közönség láthatta a helyi ifjú Botás Jakab által hajtott hatos fogat bemutatását, csikósbemutatót a kicsiktől a nagyokig, a nagykőrösi Karai Antal – azaz Atom Anti – fergeteges póni koch ötös bemutatóját, valamint a fiatal hajtók bemutató hajtását. A verseny végén eredményhirdetésre került sor, ahol az alábbiak szerint lettek kiosztva a díjak:
Fuvaros kategória:1.Simonka István; 2.id. Botás Jakab; 3.Botás István. Mindhárom versenyző az eleki lovas klub hajtója. Egyes fogatok akadályhajtása:1.Demkó Zsolt /Gyeraj Lovastanya kft./; 2.Barna Gergely /Eleki LK./; 3.Szabó Sándor /Sarkadi LK./. Kettes fogatok akadályhajtása:1.Galambos Nándor /Füzesgyarmati LK./; 2.Medvegy Zoltán /Kondorosi LK./; 3.ifj. Botás Jakab /Eleki LK./. Négyes fogatok akadályhajtása:1.Fábián Gábor /Gyeraj Lovastanya kft./; 2.Sánta István /Mágori LK./; 3.ifj. Botás Jakab /Eleki LK./. Egyes fogatok kombinált hajtása: 1.Demkó Zsolt /Gyeraj Lovastanya kft./; 2.Szolnoki Ferenc /Sarkadi LK./; 3.Szabó Sándor /Sarkadi LK./. Kettes fogatok kombinált hajtása:1.Galambos Nándor /Füzesgyarmati LK./; 2.Medvegy Zoltán /Kondorosi LK./; 3.Nagy József /Komádi LK./. A Szabadidős Lovas Klub köszöni mindazoknak a rokonoknak, barátoknak, ismerősöknek a támogatását, akik segítettek megrendezni ezt az érdekesebbé váló ünnepi napot.
Lantos Mihályné

Német nyelv, drága nyelv
Sajnálatos módon, különböző történelmi okok miatt bizonyos nyelveket az egykori elnyomókkal azonosítanak, így azok nem örvendenek nagy népszerűségnek napjainkban sem, így pl. nem is nagy lelkesedéssel tanítják,illetve tanulják ezeket a nyelveket.Elég csak pl. az orosz nyelvre gondolni, de a német nyelv sem annyira  népszerű Lengyelországban, Csehországban, mint pl. hazánkban. Természetesen vannak változások is, mert pl. sok lengyel dolgozik napjainkban is Berlinben, sőt Csehországban a szülők egy része még fizet is, nem keveset, hogy a gyermeke németet tanuljon már az óvodában! A prágai német nyelvű hetilap /www.pragerzeitung.cz/ 2007. április 19-iszámában/Deutsche Sprache teure Sprache/arról lehet olvasni, hogy a cseh óvodákban csak nagyon kevesen tanulnak németet, de azok azonban sokat fizetnek is érte. A cikk szerint ilyen korban könnyű idegen nyelvet tanulni akcentus nélkül. A rendszerváltozáskor Csehországban is az angol a legnépszerűbb, az óvodákban is! A németet csak igény szerint tanítják, igaz vannakkétnyelvű óvodák is.A cseh óvodákban főképpen azok igényelik a német nyelvet, akik német származásúak, de csehek is, sőt külföldiek is. /Ma Csehországban nem él annyi német, mint pl. a két világháború között, vagyis több millió, de azért szerencsére annál többen vannak, mint amennyien vallották magukat 1945 után!-R.T./ Csehországban a német óvodákban az a cél, hogy felkeltsék az érdeklődést a német nyelv tanulására és segítsék a kreativitást, sőt egészséges  táplálkozásra is nevelnek. A prágai német óvodában egyhónapra a szülők 380-480 eurót fizetnek az alapján, hogy milyen szolgáltatást vesznek igénybe.Ha a fenti dolgokat összevetjök, pl. eleki helyzettel, akkor örömmel elmondhatjuk, ebben a dologban megelőzzük a cseheket, vagyis nálunk a német nyelv nem drága nyelv az óvodákban!
Rapajkó Tibor

Szabó Katalin Zsófia: A XXI. századi nyár

Forró az aszfalt. A levegő éget
most, mikor végre már újra int a nyár,
s a falon a tavasztól fosztott naptár
lóg némán. A dübögő, meleg élet

az emberekre száll. Szívja a fényt mind.
Felhevült a hatalmas betondzsungel,
s élnünk kell ezzel a szomorú léttel,
hogy reng a forró fal, s nincs természet kint.

Valahol egy betonvirág összetört.
Betonszívekben betonérzés lakik,
s a szemetes városokban lüktet a nyár.

A festett szemektől, hajaktól hőkölt
vissza a Nap, de ez nagyon késő már,
s az ódon emlékekre por rakódik.

A cigányság története
A cigányság múltja és eredete sokkal titokzatosabb jelenünknél. Valamikor a XV. Század elején jelent meg az első cigánycsapat Európában. Azt mondták, hogy egyiptomi búcsújárók, akiknek azért kellett 7 évet zarándokolniuk, és a keresztények alamizsnáiból élniük, mert Jézust nem fogadták be maguk közé. Ahogy megismerkedtek az európai viszonyokkal, megpróbáltak egy újabb verziót felállítani. 1422-ben Bologna mellett egy társaság melynek vezetője András hercegnek neveztette magát, és azt állította, hogy elpártolt a kereszténységtől. Később visszatért a keresztények közé. Ezek a mesék lassan-lassan elbágyadtak. A cigányság eredetét kutató Vályi István református lelkész szerint a leideni egyetemen malabori fiatalokkal tanult együtt, s feltűnt, hogy a malaboriak nyelve nagyon hasonlít a cigányokéhoz. Amikor hazaérkezett felkereste a győri cigányokat, akik minden szót értettek.  Ez volt az első jel, amelyik a cigányokat indiai eredetét alátámasztotta. Később a hallei egyetem kitűnő etnográfusa azzal magyarázza, hogy a cigányok Perzsiában, Kabulisztán és Eriván tartományokban tanyáztak. Egy részük aztán Szírián át É-Afrikába vonult más részük Görögországba jutott. Ott több száz esztendeig tartózkodtak, és ezután árasztották el Közép- Európát. Indián származásukra vall nevük is, mely a cangár indiai törzs nevéből ered.  Eleinte igen barátságosan fogadták őket. Lengyelországban, Oroszországban állami birtokokon telepítették le őket, amit Mária Terézia is követett 1761-ben. Angliában VIII. Henrik és Mária Erzsébet királynők is hoztak szigorú ítéleteket velük szemben. Az angol cigányok utolsó dinasztiáit a XIX. Század végéig Lee Joseph tartotta, aki 86 éves korában 1844-ben hunyt el. Magyarországon, mint már említettem Mária Terézia majd II. József hozott döntéseket, amely pl. Megtiltotta az egymás közötti házasságot. 1782-ben Bat, Kemence és Cáb községekben igen súlyos cigányellenességgel találkozhatunk. Az akkori cigányok felvették ugyan a kereszténységet, de keresztények lettek babonáikkal és pogány erkölcsökkel. 
Hám János szatmári püspök 1877-ben alapította az első cigányiskolát. Az érdektelenség miatt József király próbálkozásai sem találtak támogatásra. Ezért megbízta a fehér-megyei cigányvajdát, Kolompár Gyurkát, hogy tegyen kísérletet a birtokán a cigányok letelepítésére. A cigányság sorsa azóta sem került le napirendről , foglalkoztatja a helyi, megyei törvényhatóságokat. Foglalkoztatja az országgyűlést és az egész társadalmat. A magyar vándorcigány a házassága napjától nem ahhoz a törzshöz tartozik, amelyikben született, hanem akihez felesége tartozik.  Régen a törzsek mindegyike külön-külön vajda irányítása alatt állt. Jelvényük ezüstgombos dolmány, bot és serleg volt. Régen nagyhatalmuk volt a cigányvajdáknak, ma már kevés maradt belőle.  A hatalom csökkenésének az oka, hogy ma már kevesebben vándorolnak mint régebben.  A vajda megesküszik népe előtt, hogy a közös érdekeket tartja számon. A vándorlásuk során az ősrégi jeleket alkalmazták, melyek nemzetköziek megegyeztek az angol cseh cigányokéval.  Az ősi cigányhitből egy sereg babonán kívül alig maradt meg valami, amihez ragaszkodnak a mai napig is. Legnagyobb tökéletességre a tenyérből jóslást vitték. A legnagyobb elismerést a cigányzenészek kapták. Minden főúr házában volt egy cigánybanda, melyek időnként versenyre keltek. Voltak Thököly, Berzsényi és Rákóczi udvarában is. 1737-ben Csaki Imre bíboros Szepesváralján nagyszerű cigányversenyt rendezett, melyet Barna Miska, a bíboros udvari cigánya nyert meg. 
A XIX. század középtáján valamennyi között a legkülönb volt Patikárius Ferkó. 1818 után Sárközi Ferenc és Kecskeméti János foglalták el az első helyet, de ugyanitt helye volt a győri Farkas Mihálynak , és a debreceni Berkes Lajosnak és Rácz Pálnak is.  Költőt is adott a cigányság, Szegedről került Budapestre Dankó Pista, akinek több, mint százakra rugó dalait ma is sikeresen játsszák. Természetesen azóta is vannak sikeres írók, költők a cigányok közül.  Az eleki cigányság igen jelentős szerepet töltött be a társadalom életében. Igen gazdag kultúrájukkal szebbé, fényesebbé tették az életünket. Gondolok itt a Nyisztor Gyurka bácsi alapította néptánccsoportra. Soha nem tudom elfelejteni a régi cigánybálok hangulatát , ahol a helyi cigányok is felléptek csodálatos énekükkel, táncukkal. Külön szeretném kiemelni a Kovács családot, akinek szinte minden tagja valamilyen szerepet töltött be a falu életében. Sorolhatnám a neveket sorban. Ne felejtkezzem el a cigányzenekarról sem Drágos Miska bácsi vezetésével, minden este kellemes szórakozást nyújtottak a vendéglőbe betérő vendégeknek. Ma már ez csak mesének tűnik, pedig akkor nekünk ez jelentette a szórakozást. Most is meghatározzák a város életét, hiszen szép, ízléses házaikkal, a gyerekek taníttatásával egyre magasabb szintre kerülnek. Kívánom, hogy szeretetben, békességben éljünk együtt, építsük, szépítsük városunkat. 
Lantos Mihályné

Csenge ismét remekelt
A Gyulai Rendőrkapitányság 2007 áprilisában versíró versenyt hirdetett meg. A Gyula és Környéke közlekedésbiztonsági versíró verseny első helyezését érte el a Dr.Mester György Általános Iskola 6.b.osztályos tanulója, Dávid Csenge. Kérem olvassák el Önök is a rímbeszedett „Teknőc Ernő” történetét:
Teknőc Ernő, a közlekedő

„Élt egyszer egy pici teknős,
  fura alak, kissé szeplős.
  El is határozta egyik reggel,
  hogy őt nem riasztja el az ember.
  Nem tehetik levesnek a lábosba,
  világot lát, utazik. Hova is?
  A városba.
  20-án elindult, a nagy hőségtől forrt a vére,
  s mivelhogy úgy sietett,
  oda is ért volna elsejére.
  Csakhogy útját állta
  valami szürke színű rémség,
  két oldalát négykerekű
  sebes szörnyek vésték.
  Mi lesz veled Teknőc Ernő, 
  mi ez a rém, mi olyan rút?
  Nem tudod te buta,
  ez az országút.
  De nem ijedt meg hősünk,
  azokat gondolván,
  nagy erős páncél van hátán
  és hátsóján.
  Azt gondolta bután az ostoba kétéltű,
  ha átkél, nem üti el az a hangos tütű.
  Elindult görbe lábán lassan bicegve,
  közben a tütűket ily szavakkal illette:
  Buta jármű nem ütsz el,
  mert átkelni csak páncél kell!
  Ám erős páncél ide vagy oda,
  Mégis feldűtötte egy száguldó SKODA.
  - Látod Ernő, jól vigyázz,
    ész is kell, hogy ne hibázz!
  Ne félj nincs itt a vég.
  Tanulság: Átkelni csupán egy páncél nem elég.
Átkelés előtt MINDIG alaposan nézz szét!
Közlekedni tanulni kell sokáig,
Így élhet Teknőc Ernő 200 éves koráig.”

Szívből gratulálunk mi is a kedves, tanulságos vershez és főleg az első helyezéshez. Csak így tovább.
Nádor Mária

A Tölgyfa Söröző diadalmaskodott
Sorsdöntő, a rájátszás összecsapásaival fejeződött be a sorrendben VII.Vigyikán János nevével fémjelzett városi teremlabdarúgó-bajnokság. A hagyományos seregszemle híven tükrözi az alapigazságot: a jó szervezés és az idő meghozza méltó, megérdemelt gyümölcsét. Az eddigi megmozdulások is teljes mértékben elérték céljukat, tartalmas időtöltést a település, környékbéli focikedvelőknek, nézőknek egyaránt. A legutóbbi kiírás viszont felért a képzeletbeli csúcsra, ugyanis a résztvevő csapatok, illetve a nézők egybehangzó véleménye, megállapítása szerint a VII. seregszemle érte el a legszínvonalasabb küzdelemsorozatot. Elméletileg ez azzal is magyarázható, hogy amíg az előző megmérettetések során az egyfordulós bajnokság volt hivatott eldönteni a bajnok, az együttesek végső helyezésének sorrendjét, addig ezúttal a táblázat csupán kiindulópontot jelentett a rájátszást illetőleg, persze meghatározó kiindulópont volt. A hosszú küzdelemsorozatot követően erre is sor került, itt nem árt megemlíteni, hogy a táblázaton elfoglalt pozíciók határozták meg azt, hogy ki-kivel mérkőzik meg az illető helyezésért. Például:  az első és a második döntőt a bajnoki címért, a harmadik és a negyedik helyezett csapat a dobogó harmadik fokáért, és így tovább. E bevezetőt követően nézzük a konkrét eredményeket, tehát a rájátszásét:
Tölgyfa Söröző – Flamingó                      3 – 2
Unisex – Kevermes                                   7 – 2
FC Border Guard – Tomi Söröző              4 – 2
Gólgyár – Ez+Az                                       4 – 3
Nagykamarás – Izirájder FC                      7 – 2
Lökösháza – DSE                                       3 – 2
A képzeletbeli dobogó helyezettjei a következő játékoskerettel szálltak harcba hétről-hétre:
l. Tölgyfa Söröző: Donnert Csaba, Ecker Attila, Elekes István, Ferenczi Attila, Gál Attila, ifj.Gál Attila, Kapocsán Attila, Mózer Zoltán, Papp József, Popucza György, Radnóti László, Resetár Zoltán, Sarkadi András, Steigerwald Ernő, Szabó Bálint, Tolnai Ferenc, Urbán Krisztián.
2. Flamingó: Bakos László, Balla István, Dobray Zsolt, Erdei István, Guti László, Gyulai Ferenc, Kurta László, Lakatos Zoltán, Lázok János, Lázok Tamás, Márk György, Pataki Lajos, Pintér Tamás, Rostás Benjamin, Simon Attila, Tereszán Norbert.
3. Unisex: Árgyelán János, Bajusz Zoltán, BarcsaiAttila, Benyovszki János, Codru Cradinariu, Csúz István, Dávid Zsolt, Elekes Sándor, Farkas Zsolt, Gajdács Gábor, Gergely Ferenc, Kohut Zoltán, Labos Pál, Majoros Árpád, Nagy Gergely, Séllei Gyula, Tóth Attila.
Ezen együttesek tagjai serlegben, éremben és tárgyjutalomban részesültek, a negyedik, ötödik és hatodik helyezett csapat tárgyjutalmat, a további helyezettek pedig egyéb jutalmat vehettek át a szervezőktől. A teremlabdarúgó-bajnokság különdíjasai:
A legeredményesebb játékosnak Mihály Tamás/Nagykamarás/ 22 találattal bizonyult.
A legjobb ,mezőnyjátékosnak Labos Pált/Unisex/, a legjobb kapusnak Urbán Krisztiánt/Tölgyfa Söröző/ választották.
A legidősebb játékos az 1954-es születésű Stir Mihály /Lökösháza/, a legfiatalabb pedig az 1992-es születésű Kecskeméti Sándor /Lökösháza/ volt.
A legsportszerűbb csapatnak az FC Border Guard  bizonyult.
Tiszteletbeli kapus pedig Zaja Pisti lett.
Végül, de nem utolsó sorban köszönet illeti a szervezők, a játékvezetők áldozatos munkáját. Az érintett csapatok játékosai, vezetői, szimpatizánsai, a nézők reménykedve várják a folytatást, sorrendben a VIII. Vigyikán János terem labdarugó bajnokságot.
- bernát -

Befejeződött a tavaszi labdarúgó-bajnokság
Az A csoportvégeredménye:
1.	Körösladány	17	2	5	63-18	53	
2.	Kétegyháza	15	3	6	60-27	48	
3.	Csorvás	13	8	3	65-37	47	
4.	Okány	14	3	7	54-56	45	
5.	Pusztaföldvár	13	4	7	68-41	43	
6.	Gyula II.	13	4	7	51-32	43	
7.	Dombegyház	13	2	9	52-43	41	
8.	Elek	9	3	12	37-42	30	
9.	Kunágota	8	1	15	48-62	25	
10.	Békéssámson	6	5	13	37-49	23	
11.	Kevermes	5	3	16	31-73	18	
12.	Lökösháza	4	6	14	25-52	18	
13.	Nagykamarás	2	4	18	19-77	10	
Lantos Mihályné

Horváthné Ibolya: Kicsi vonat

Megy a vonat, zakatol,
talán megáll valahol.
Láthatáron erdő széle,
kicsi vonat el is érte.

Folyón keresztül a híd,
a kis vonat átsüvít.
Zakatolva fut, robog,
a motor szíve úgy dobog.

Neki nagy az ereje,
a sok jó embert elvigye.
Messze földre zakatol,
csak megáll majd valahol?